MEGA พุ่งกว่า 5% นิวไฮตั้งแต่เข้าตลาดฯ โบรกฯเชียร์ “ซื้อ” ชี้กำไรโตต่อเนื่อง
MEGA พุ่งกว่า 5% นิวไฮตั้งแต่เข้าตลาดฯ โบรกฯเชียร์ "ซื้อ" ชี้กำไรโตต่อเนื่อง โดยล่าสุด ณ เวลา 11.53 น. อยู่ที่ระดับ 46.75 บาท บวก 2.25 บาท หรือ 5.06% สูงสุดที่ 48 บาท ต่ำสุดที่ 44.25 บาท มูลค่าซื้อขายที่ 66.93 ล้านบาท 
20 พ.ย. 2560

ผู้สื่อข่าวรายงานว่า บริษัท เมก้า ไลฟ์ไซแอ็นซ์ จำกัด (มหาชน) หรือ MEGA ล่าสุด ณ เวลา 11.53 น. อยู่ที่ระดับ 46.75 บาท บวก 2.25 บาท หรือ 5.06% สูงสุดที่ 48 บาท ต่ำสุดที่ 44.25 บาท มูลค่าซื้อขายที่ 66.93 ล้านบาท ขณะที่ดัชนีตลาดหุ้นไทยโดยรวมบวก 0.25% ทั้งนี้ราคาหุ้นทำจุดสูงสุดนับตั้งแต่เข้าตลาดเมื่อวันที่ 19 พ.ย. 2556

สำหรับปัจจัยที่ส่งผลให้ราคาหุ้นปรับตัวขึ้นแรงในภาคเช้าวันนี้ คาดว่ามาจากการที่บริษัทฯมีกำไรในไตรมาส 3/60 เพิ่มขึ้นจากปีก่อน
ด้าน บล.บัวหลวง ระบุในบทวิเคราะห์ (13 พ.ย.) แนะนำ “ซื้อ” หุ้น MEGA ให้ราคาเป้าหมาย 50 บาท/หุ้น โดย MEGA รายงานกำไรสุทธิไตรมาส3/60 ที่ 246 ล้านบาท เพิ่มขึ้น 47% จากช่วงเดียวกันเมื่อปีก่อน แต่ลดลง 15% จากช่วงเดียวกันในไตรมาสก่อน หากไม่รวมขาดทุนจากอัตราแลกเปลี่ยน 55 ล้านบาทในไตรมาสนี้
ขณะที่กำไรหลักสุทธิจะอยู่ที่ 301 ล้านบาท เพิ่มขึ้น 60% จากช่วงเดียวกันเมื่อปีก่อน แต่ลดลง 2% จากช่วงเดียวกันในไตรมาสก่อน ซึ่งสูงกว่าที่คาด 36% โดยส่วนใหญ่มาจากอัตรากำไรขั้นต้นที่สูงกว่าคาดและค่าใช้จ่ายในการขายและบริหารที่ลดลงกว่าที่เราได้ประมาณการไว้ กำไรหลักรวม 9 เดือนของปี 2560 คิดเป็น 80% ของประมาณการกำไรปี 2560
ส่วนแนวโน้มกำไรไตรมาส 4/60 จะปรับตัวเพิ่มขึ้นจากช่วงเดียวกันเมื่อปีก่อน จากรายได้ที่เติบโตแข็งแกร่งจากธุรกิจ Mega We Care เนื่องจากอุปสงค์ที่แข็งแกร่งสำหรับผลิตภัณฑ์ยาและอาหารเสริมและการขยายตลาดในภูมิภาคเอเชียตะวันออกเฉียงใต้และแอฟริกา
นอกจากนี้ธุรกิจ Maxxcare จะขยายตัวอย่างแข็งแกร่งจากความต้องการกลุ่มสินค้าอุปโภคบริโภคที่มีอัตราการบริโภคสูงและลูกค้ารายใหม่ในประเทศเมียนมาร์เพื่อทดแทนการสูญเสียลูกค้ารายเดิมในไตรมาส 1/60 อัตรากำไรขั้นต้นจะปรับตัวเพิ่มขึ้น จากช่วงเดียวกันเมื่อปีก่อน จากสัดส่วนรายได้ที่สูงขึ้นในธุรกิจ Mega We Care (ซึ่งมีอัตรากำไรขั้นต้นที่สูงกว่าธุรกิจอื่นๆ)